《集米仲诏湛园分得松关花径戏作长歌二首 其二 花径》
明代·邓云霄

乘风一夜催春锦，帝女天孙忙不寝。晓来札札听莺梭，绀紫绯红千万品。

石家步障座中园，香雨霏微乱扑衣。风枝露芷争相倚，照槛凭轩矜百媚。

曾迷下蔡惑阳城，好倩游蜂作花使。径底淹留日易西，从来桃李自成溪。

主人已诧花生笔，上客何妨醉似泥。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。